




Parlamentul  României

Camera  Deputaţilor

Comisia pentru industrii                                               Comisia juridică, de disciplină 

              şi servicii                                                                         şi imunităţi
      Bucureşti, 20.09.2012                                                       Bucureşti,    .09.2012                                         
          Nr.23/80/2012                                                                    Nr.PL-x 87/2012
BIROUL PERMANENT

AL

CAMEREI DEPUTAŢILOR



În conformitate cu prevederile Regulamentului Camerei Deputaţilor, republicat, cu modificările ulterioare, vă înaintăm, alăturat, Raportul comun asupra proiectului de Lege pentru modificarea şi completarea art.16 din  Legea nr. 13/2007 privind energia electrică, transmis, pentru dezbatere şi avizare în fond, Comisiei pentru industrii şi servicii şi Comisiei juridice, de disciplină şi imunităţi, cu nr.P.L.x 87 din 23 aprilie 2012.

În raport cu  obiectul şi conţinutul său, proiectul de lege face parte din categoria legilor organice.

                 VICEPREŞEDINTE,                                            PREŞEDINTE,

                   Dumitru Chiriţă                                                    Daniel Buda    

RAPORT  COMUN
asupra proiectului de Lege pentru modificarea şi completarea art.16

din  Legea nr. 13/2007 privind energia electrică

În conformitate cu prevederile art.95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi şi Comisia pentru industriii şi servicii au fost sesizate spre dezbatere, în fond, cu proiectul de Lege pentru modificarea şi completarea art.16 din  Legea nr. 13/2007 privind energia electrică, transmis cu adresa nr. PL.x.87 din 23 aprilie 2012, înregistrată sub nr. 31/267, respectiv 23/80 din din 24 aprilie 2012. 

Senatul, în calitate de primă Cameră sesizată, a adoptat iniţiativa legislativă în şedinţa din 10 aprilie 2012, în condiţiile art.75 alin.(2), teza a III-a din Constituţia României, republicată.


Potrivit prevederilor art. 75 din Constituţia României, republicată şi ale art. 92 alin. (9) pct. 2 din Regulamentul Camerei Deputaţilor, republicat, cu modificările ulterioare, Camera Deputaţilor este cameră decizională. 


Consiliul Legislativ a avizat favorabil, cu observaţii şi propuneri, iniţiativa legislativă, conform avizului înregistrat sub nr. 1115 din data de 20 octombrie 2011.

Guvernul, prin punctul de vedere transmis cu adresa nr.2659 din 18 noiembrie 2011, nu susţine adoptarea iniţiativei legislative întrucât nu are în vedere importanţa socială şi natura specifică a sectorului energiei electrice ca serviciu public, strategic, de interes naţional.

Propunerea legislativă supusă dezbaterii are ca obiect de reglementare modificarea alin.(4), (6), (7) şi (12) ale art.16 din Legea energiei electrice nr.13/2007, astfel încât drepturile de uz şi servitute asupra proprietăţilor statului, afectate de capacităţile energetice, să nu se mai exercite cu titlu gratuit.

În conformitate cu prevederile art. 61 din Regulamentul Camerei Deputaţilor, republicat, cu modificările ulterioare, membrii Comisiei juridice, de disciplină şi imunităţi au examinat, în şedinţa din data de 19 iunie 2012, iniţiativa legislativă, expunerea de motive, avizul favorabil al Consiliului Legislativ şi punctul de vedere al Guvernului României, transmis cu adresa nr.153 din 25 ianuarie 2010, care nu susţine adoptarea acestei propuneri legislative şi au întocmit un raport preliminar de respingere, înaintat Comisiei pentru industrii şi servicii întrucât, faţă de această iniţiativă legislativă, sunt incidente art.136 alin.(4) din Constituţia României, potrivit căruia bunurile proprietate publică ”pot fi date în folosinţă gratuită instituţiilor de utilitate publică”.

Membrii Comisiei pentru industrii şi servicii au examinat, în şedinţa din data de 19 septembrie 2012, documentele de mai sus şi au constatat că prin intrarea în vigoare, în data de 19 iulie 2012, a Legii energiei electrice şi a gazelor naturale nr.123/2012, a fost abrogată Legea nr.13/2007, iar propunerea legislativă a rămas fără obiect.


 Din numărul total de 23 de membri ai Comisiei juridice, de disciplină şi imunităţi au participat la şedinţă 17 deputaţi, respectiv 23 deputaţi din totalul de 28 de membri ai Comisiei pentru industrii şi servicii.

În urma dezbaterilor, membrii Comisiei juridice, de disciplină şi imunităţi şi ai Comisiei pentru industrii şi servicii au hotărât, în unanimitate, să propună plenului Camerei Deputaţilor respingerea proiectului de Lege pentru modificarea şi completarea art.16 din  Legea nr. 13/2007 privind energia electrică.

În raport de obiectul şi conţinutul reglementării, proiectul de lege face parte din categoria legilor organice.

VICEPREŞEDINTE,                                                        PREŞEDINTE,

Dumitru CHIRIŢĂ                                                            Daniel BUDA
	                     SECRETAR,      
            Radu Bogdan ŢÎMPĂU             
	                                   SECRETAR,

                        Gabriel ANDRONACHE


Consilier parlamentar,                                                                                                        Consilier parlamentar,                                                                                                                                        
     SilviaVlăsceanu                                                                                                                   Iuliana Fuiorea                                                                                                                       

